
AMTK LJUBLJANA - IZJAVA ZA JAVNOST PRED SEZONO 2010
Avto moto touring klub Ljubljana (AMTK Ljubljana) v novo tekmovalno sezono v speedwayu znova vstopa z visokimi cilji. Tako tekmovalno kot organizacijsko želimo nadaljevati uspešno delo, ki sta nam v zadnjih dveh desetletjih prinesli ime najuspešnejšega speedway kluba v Sloveniji.
Sezona 2010 bo že 48. po vrsti, odkar AMTK Ljubljana izvaja svojo speedway dejavnost na štadionu Ilirije v Zgornji Šiški. V teh letih smo v Ljubljani uspešno organizirali že 156 najrazličnejših prireditev v speedwayu, naši vozniki pa so dosegali izjemne rezultate. Predvsem v zadnjih dveh desetletjih vozniki našega kluba prevladujejo v slovenskem speedway prostoru, saj so v 18 letih osvojili kar 17 naslovov državnega prvaka med posamezniki in 15 naslovov državnega prvaka med ekipami. Več o dosežkih naših voznikov v priloženem pregledu rezultatov.
Glavni cilji AMTK Ljubljana v letošnji sezoni

Delovanje AMTK Ljubljana (oz. konkretneje klubske speedway sekcije) v bo letošnji sezoni usmerjeno v tri področja:

· Tekmovalni cilji

· Organizacija dirk

· Vzgoja novih voznikov

Tekmovalni cilji

Najpomembnejši cilji kluba ostajajo tekmovalni, saj si želimo obdržati primat v slovenskem prostoru. Naskakovali bomo že 18. naslov državnega prvaka med posamezniki ter 16. naslov med ekipami. Prepričani smo, da imamo znanje in kvaliteto, da lahko ne le osvojimo članski naslov, temveč posežemo po vseh treh medaljah v končnem seštevku članskega državnega prvenstva. V mladinski konkurenci po najvišjih mestih bržkone ne moremo poseči, imamo pa tri zelo talentirane in ambiciozne voznike, ki lahko presenetijo marsikoga. 
Vozniki AMTK Ljubljana bodo nastopili tudi različnih dirkah svetovnega in evropskega prvenstva. Želimo si, da bi Matej Žagar dokazal svojo nesporno kvaliteto in se znova prebil v elitno Grand Prix serijo, po podobni poti pa nezadržno stopa tudi Maks Gregorič. Ljubljanski vozniki bodo nosili veliko breme tudi v kvalifikacijah za ekipni svetovni pokal, v katerih je z zmago in nato končnim sedmim mestom na svetu slovenska reprezentanca tako prijetno presenetila lani. Zakaj ne bi tega ponovili tudi letos?
Vozniki AMTK Ljubljana 2010
AMTK Ljubljana se lahko v letošnji sezoni pohvali z eno največjih ekip v zgodovini, saj bo barve kluba na dirkah predstavljalo kar 8 voznikov. 
Prvo ime kluba ostaja Matej Žagar, ki bo znova naskakoval naslov državnega prvaka.  Poleg kvalifikacij za GP serijo se bo najbolj osredotočal na nastope s svojimi klubi v tujini, saj bo nastopal v Veliki Britaniji (Eastbourne Eagles, elitna liga) in na Poljskem (Stal Gorzow, ekstraliga).
Takoj za Žagarjem je Maks Gregorič, ki se je lani uveljavil kot drugi najboljši voznik v Sloveniji. Ambiciozni Ljubljančan tudi letos cilja na drugo mesto v državnem prvenstvu, želi pa se uveljaviti tudi v tujini. Odskočna deska bi mu lahko bila letos Velika Britanija, kjer bo letos nastopal za klub Redcar Bears v premier ligi (drugi po kvaliteti na Otoku). 

Med bolj izkušenimi vozniki AMTK Ljubljana sta še Aleš Kraljič in Matic Voldrih. Kraljiču je lani le malo zmanjkalo do bronaste kolajne v državnem prvenstvu, zato je njegov glavni letošnji cilj precej jasen, tudi on pa se že spogleduje s tujino. Voldrih pa lani znova ni imel sreče s poškodbami, saj je moral izpustiti zaključek sezone. Kljub komplicirani poškodbi rame pa Voldrih vztraja in želimo mu, da bi letos sezono izpeljal brez težav ter dokazal svoj nesporni talent.
V drugo tekmovalno sezono v speedwayu vstopata Nejc Malešič in Beno Lipnik. Slednji, večkratni državni prvak s skuterji, je tudi v speedwayu dokazal svoj smisel za motorje, kljub temu da je nekoliko starejši, pa lahko tudi tu s treznim pristopom poseže visoko. Malešič je trenutno najboljši mladinski voznik našega kluba, dobro podporo v svoji tekmovalni ekipi pa je nekajkrat izkoristil že lani in upamo, da bo s svojim razvojem letos le še nadaljeval.
Dobro delo z mladimi AMTK Ljubljana tudi letos dokazuje z vključitvijo novih voznikov v državno prvenstvo. Letos bosta debitirala Jernej Pečnik in mlajši brat Bena Maks Lipnik. Oba že komaj čakata prve dirke, da se dokažeta v boju z vrstniki iz drugih klubov in upravičita zaupanje kluba.
Poleg omenjene osmerice pa sta člana kluba letos tudi Aljaž Ban in Nik Zupančič, ki jih še nismo uvrstili na dirke. Oba bosta kroge nabirala na treningih in tako pridobivala tisti prepotreben občutek za pravilno in hitro drsenje skozi zavoje. 
Organizacija dirk

AMTK Ljubljana bo letos znova organiziral tri dirke, s katerimi želimo nadaljevati tradicijo dobro organiziranih dirk na štadionu Ilirije v Zgornji Šiški, za katere redno dobivamo pohvale mednarodnih motošportnih organizacij. Pričeli bomo 17. aprila z drugo dirko skupnega državnega posameznikov Slovenije in Hrvaške, nadaljevali pa dober mesec kasneje in sicer 22. maja z organizacijo tretje dirke skupnega državnega prvenstva mladincev Slovenije, Hrvaške in Madžarske. Vrhunec sezone, vsaj organizacijsko, pa bo za nas 19. junija,  ko bomo v Ljubljani gostili polfinalno dirko evropskega članskega prvenstva. Ta bo na naš štadion privabila številne odlične voznike iz Poljske, Danske, Rusije, Češke, Latvije, Italije, Hrvaške in seveda tudi Slovenije.
Priprave na sezono in treningi na stezi

Zimski premor je precej dolg, zaradi vremenskih razmer pa skoraj nikjer po Evropi med zimo ni možno trenirati na stezi. Zato smo našim voznikom omogočili kondicijske priprave v dvorani, da bi tako novo tekmovalno sezono pričakali dobro fizično pripravljeni.  Treningi v dvorani Biotehniškega izobraževalnega centra na Ižanski cesti v Ljubljani so se začeli že takoj po koncu lanske sezone (začetek novembra), trajali pa bodo vse do konca marca. Pod vodstvom trenerja Francija Kalina potekajo dvakrat tedensko po uro in pol. 
Na prve treninge na stezi večina ljubljanskih voznikov še čaka. Tudi letos nam jo je nekoliko zagodlo vreme, zaradi precej debele snežne odeje in počasnega sušenja ljubljanska steza namreč še ni primerna za trening. Upamo, da se bo vreme v prihodnjih dneh izboljšalo in omogočilo ustrezno pripravo steze, saj se prve dirke nezadržno bližajo in vozniki potrebujejo čim več treninga. V vsakem primeru pa bomo skušali izkoristiti tudi možnosti treningov na drugih stezah v Sloveniji in bližnji okolici.
Takoj ko bo to možno, pa bomo v skladu z dolgoletno prakso začeli z rednimi tedenskimi treningi. Ti so žal še vedno možni le enkrat na teden in sicer običajno ob četrtkih popoldne. Z dobro organizacijo in optimalno izkoriščenim časom pa nam tudi to zadostuje za kvaliteten trening, ki se kaže v vzgoji mladih speedway talentov, po katerih smo v Sloveniji že nekaj let pred ostalimi klubi. Tudi v letošnji sezoni bomo pod strokovnim vodstvom našega izkušenega trenerja Francija Kalina nadaljevali z iskanjem novih talentov, na tem mestu pa vabimo vse, ki bi se radi preizkusili v specifičnem speedwayskem drsenju skozi zavoje, da se oglasijo na treningih v Ljubljani.

Investicije v štadion

Večjih investicij v ljubljanski štadion in tekmovalno stezo letos ne načrtujemo, saj smo že lani v posodobitev štadiona vložili veliko denarja. Varnost steze smo bistveno izboljšali z nakupom zaščitnih varnostnih blazin, ob tem smo zamenjali tudi celotno električno napeljavo na štadionu, zamenjali pa smo tudi dotrajano streho na prostorih v boksih. Lani smo posodobili tudi opremo za urejanje tekmovalne steze, ki nam bo omogočala bistvo bolj kvalitetno pripravo steze. Ta bo zdaj v vseh vremenskih okoliščinah zagotavljala enakovredne pogoje za vse voznike, s tem pa se lahko nadejamo izenačenih in napetih bojev za točke.
AMTK Ljubljana je s svojimi vozniki in športnimi funkcionarji pripravljen na začetek nove speedway sezone, vsi skupaj pa bomo delali za to, da Ljubljana ostane vodilna sila v slovenskem speedwayu.

